Norulių paminklas partizanams

Norulių paminklas partizanams yra Varėnos rajono savivaldybės teritorijos vakarinėje dalyje, Noruliuose (Merkinės seniūnija), 57 m į vakarus nuo kelio , Liepų gatvės dešinėje pusėje.

Paminklas 
Monumentas stačiakampio plano, trijų tarpsnių piramidės nupjauta viršūne pavidalo, pagrindiniu fasadu atsuktas rytus, t. y. link magistralinio kelio Vilnius–Gardinas. Cokolis ir piramidė – betoniniai, viršūnė – juodo šlifuoto akmens. Viršuje kyla metalinis kryželis išplatintais galais su Nukryžiuotojo figūra, iš viršaus pridengta dvišlaičio skardinio stogelio. 

Pagrindinio fasado apačioje įbetonuota juodo akmens memorialinė plokštė su iškaltu užrašu: „ŽUVUSIŲ / NORULIŲ APYLINKĖSE / NUO SOVIETINIŲ OKUPANTŲ / IR JŲ TALKININKŲ KULKŲ / ATMINIMUI“. Centrinės fasado dalies viršuje įbetonuotas akmeninis Gediminaičių stulpų ženklas, o po juo – trys skirtingo dydžio ir skirtingos faktūros akmens plokštės su žuvusių partizanų vardais, pavardėmis, gimimo–žuvimo datomis ir slapyvardžiais: „JAKELIS MOTIEJUS / 1900-1944 / JAKELIS VINCAS / 1911-1947“, „DAINAVOS APYGARDOS PARTIZANŲ VADAS / GEN. RAMANAUSKAS ADOLFAS 1918-1957 VANAGAS“, „BAKANAUSKAI PETRAS 1919-1947 DIEDAS / VYTAUTAS 1922-1946 LUBINAS / BALČIUS JUOZAS 1919-1947 BALUTIS / ČAPLIKAI ADOLFAS 1923-1947 PAUKŠTIS / JURGIS 1923-1948 STRAZDAS / ČESNULEVIČIUS JUOZAS 1924-1946 VASARIS / IVANAUSKAS JONAS 1916-1948 RUGYS / JURKEVIČIUS BOLESLOVAS 1910-1947 PUTINAS / KUZMICKAS VLADAS IŠ LANKININKŲ 1920-1948“. Paminklo viršūnės plokštuma išvarpyta trijų kulkų, tarp kurių iškaltos trijų partizanų pavardės: „JONAS KLIMAS / VLADAS JANULYS / ALFONSAS JUZUKELIS / 1944.XII.17“.

Pietinio fasado sienoje įmūrytos trys, o šiauriniame fasade – dvi akmens plokštės su žuvusių partizanų pavardėmis. Pietų pusėje: „KRAUNELIS VYTAUTAS 1923-1948 ŽILVITIS / MILINAVIČIUS ANTANAS 1906-1949 BITINAS / VALENTUKEVIČIUS VYTAUTAS 1923-1949 ARAS“, „TĖVAS / IR / SŪNUS: / KLEOPAS KRAUNELIS 1895- BRIEDIS / STASYS KRAUNELIS 1927-1947 RAGAS / VLADAS LAUKEVIČIUS 1925- LAPELIS / IŠ ŽEIMIŲ“; šiaurės pusėje: „BEŽEMĖS VALSTIETĖS SŪNŪS: / JUOZAS STUČKA / PRANAS STUČKA“, „JUOZAS MILIAUSKAS / VLADAS KVARACIEJUS / 1945.VII“. 

Paminklo nugarinio fasado viršuje atkartoti Gediminaičių stulpai, o po jais įbetonuotos dvi stambaus grūdėtumo rusvo granito akmens plokštės su iškaltomis pavardėmis: „BAKANAUSKAI JUOZAS 1912-1946 / VLADAS 1917- / KLIMAŠAUSKAS STASYS 1925-1949 GENYS / KLIMAVIČIAI JONAS 1928-1949 KLEVAS / JUOZAS 1924- MILŽINAS / PAŠKAUSKAS VACLOVAS 1931-1949 VASARIS / VALANGEVIČIUS VACLOVAS 1933- LAKŪNAS / VINKEVIČIUS STASYS 1926-1949 JAUNUTIS / MAKARAVIČIUS VINCAS -1948 // KARSOKAI JONAS 1926-1947 ŠERMUKŠNIS / VLADAS 1928-1947 PERKŪNAS / KVARACIEJAI JONAS 1923-1947 VILKAS / JURGIS 1916-1945 ŽAIBAS / MILIAUSKAS VACLOVAS 1920-1946 LIŪTAS / PEČIONAITIS ALBINAS 1922-1945 SUVALKAS / SASNAUSKAS PETRAS 1924-1946 SMILGA / VITKAUSKAS BRONIUS 1920-1948 UPELIS / ŽURAULIA SILVESTRAS 1913-1947 LAKŪNAS“.

Paminklo aukštis – apie 2,5 m. Saugotinos teritorijos plotas – 25 m².

Paminklą juosia ažūrinė metalinė tvorelė, kurios centrinėje dalyje iš visų pusių pavaizduoti Gediminaičių stulpai.

Istorija 
Paminklas pastatytas 1997 m. Skirtas Norulių apylinkėse 1944–1949 m. žuvusiems Nemuno (Pietų Lietuvos) partizanų srities Algirdo (nuo 1946 m. – Dainavos) apygardos partizanams ir 1957 m. Vilniuje sušaudytam Dainavos apygardos bei Pietų Lietuvos srities partizanų vadui Adolfui Ramanauskui–Vanagui (1918–1957) atminti.

Nuorodos 
 Paminklas Norulių apylinkių. – Pro Deo et Patria

Paminklai Lietuvos partizanams
Varėnos rajono paveldas